Imtella' Frar 1, 2021 Rapport: Keith Demicoli Għadd ta' tfal minn madwar 18-il familja li m'għandhomx ġnien fir-residenza tagħhom qed jitgħallmu dwar l-agrikoltura u l-ikel b'mod prattiku ħafna permezz ta' inizjattiva li Heritage Malta bdiet fl-2019 fil-ġnien tal-Abbatija tad-Dejr fir-Rabat li jinsab f'nofs żona residenzjali u fuq kumpless ta' katakombi. Janica Buħagiar minn Heritage Malta qalet li l-ġnien kien ilu snin abbandunat u bil-għan li tinvolvi lill-komunità fis-siti li jaqgħu taħt ir-responsabbiltà tagħha, fl-2019 l-aġenzija qasmet il-ġnien f'partijiet żgħar u ħarġet sejħa pubblika għal dawk li xtaqu jieħdu ħsiebhom. "Dan il-ġnien qed jintuża mill-komunità biex tkabbar xi prodotti agrikoli u anke xi ħxejjex u pjanti oħrajn," spjegat is-Sinjura Buhagiar. Is-sena li għaddiet ħafna mill-familji li kienu ssieħbu fil-proġett pilota reġgħu ffirmaw kuntratt ieħor ma' Heritage Malta biex ikomplu jieħdu ħsieb il-parti li ngħataw għal sentejn oħra. Il-familji jridu jirrispettaw bosta kundizzjonijiet fosthom li ma jħawlux siġar minħabba li l-għeruq jistgħu jagħmlu ħsara lill-katakombi fejn instab ċimiterju Ruman u evidenza ta' waħda mill-ewwel knejjes tal-insara f'Malta, proprju tar-raba' seklu wara Kristu. Uħud mill-familji bit-tfal li qed jieħdu il-ġnien qalulna li l-inizjattiva mhux biss qed tgħin lill-uliedhom jaraw żerriegħa tikber u kif taħdem in-natura, iżda din l-esperjenza qed tgħinuhom jaħdmu favur l-ambjent, f'team u f'komunità waqt li japprezzaw aktar il-wirt storiku u kulturali li ħallewna missirijietna.